钦定古今图书集成/明伦汇编/官常典/第407卷 > 陈震
## 钦定古今图书集成/明伦汇编/官常典/第407卷 > 陈震

按《三国蜀志》本传：“震字孝起，南阳人也。先主领荆州
牧，辟为从事，部诸郡，随先主入蜀。蜀既定，为蜀郡北
部都尉，因易郡名为汶山太守，转在犍为。建兴三年，
入拜尚书，迁尚书令，奉命使吴。七年，孙权称尊号，以
震为卫尉。贺权践阼，诸葛亮与兄瑾书曰：‘孝起忠纯
之性，老而益笃。及其赞述东西，欢乐和合，有可贵者’。”
震入吴界，移关候曰：“东之与西，驿使往来，冠盖相望，
申明初好，日新其事。东尊应保圣祚，告燎受符，剖判
土宇，天下响应，各有所归。于此时也，以同心讨贼，则
何寇不灭哉！西朝君臣，引领欣赖。震以不才，得充下
使，奉聘叙好，践界踊跃，入则如归。献子适鲁，犯其山
讳，《春秋》讥之。望必启告，使行人睦焉。”即日张旍诰众，
各自约誓，顺流漂疾。国典异制，惧或有违，幸必斟诲，
示其所宜。震到武昌，孙权与震升坛歃盟，交分天下，
以徐、豫、幽、青属吴，并凉、冀、兖属蜀，其司州之土，以函
谷关为界。震还，封城阳亭侯。九年，都护李平坐诬罔
废。诸葛亮与长史蒋琬、侍中董允书曰：“孝起前临至
吴，为吾说正方腹中有鳞甲，乡党以为不可近。吾以
为鳞甲者，但不当犯之耳，不图复有苏、张之事出于
不意，可使孝起知之。”十三年，震卒，子济嗣。